לילי חנוך

לילי חנוך (בגרמנית: Lilli Henoch; 26 באוקטובר 1899–1942) הייתה אתלטית גרמנייה ממוצא יהודי. הייתה שיאנית עולם בזריקת דיסקוס, בהדיפת כדור ברזל ושותפה לשיא העולם בריצת שליחות 4x100 מטר. נוסף לכך, שיאנית גרמניה בקפיצה לרוחק. נספתה בשואה.

קורות חיים
חנוך נולדה ב-1899 בקניגסברג שבגרמניה (כיום קלינינגרד, הפדרציה הרוסית). בגיל 19 עברה לברלין והחלה להתאמן במסגרת "מועדון ספורט ברלין. בשנות ה-20 הייתה חנוך האתלטית הדומיננטית בגרמניה בתחומי אתלטיקה רבים - הדיפת כדור ברזל, זריקת דיסקוס, וריצת שליחות 4X100 מטר.

בתחרות שנערכה בברלין ב-1 באוקטובר 1922 קבעה חנוך שיא עולם בזריקת דיסקוס בתוצאה של 24.90 מטר, אותו שיפרה מספר פעמים עד שהגיעה, ב-8 ביולי 1923 לשיא של 26.62 מטר. ב-1925 קבעה שיא עולם בהדיפת כדור ברזל, וגם אותו שיפרה בלייפציג ב-16 באוגוסט אותה שנה בתוצאה של 11.57 מטר. בשנת 1926 הייתה שותפה לרביעייה הגרמנית שקבעה בריצת שליחות 4x100 מטר שיא עולם חדש של 50.4 שניות. בשנים אלו קבעה עשרה שיאי גרמניה בהדיפת כדור ברזל, בדיסקוס, בקפיצה לרוחק, ובריצת שליחות.

תקופת השואה
עם עליית הנאצים לשלטון גורשה חנוך מהמועדון במסגרתו התאמנה, מועדון הספורט של ברלין, והתאמנה במסגרת מועדון ליהודים בלבד. ב-5 בספטמבר 1942 גורשו חנוך ובני משפחתה לריגה, לטביה שם נשלחו לגטו. היא ואמא שלה נלקחו מהגטו ונרצחו במכונת ירייה על ידי יחידת ההרג האיינזצגרופן בספטמבר 1942, יחד עם מספר גדול של יהודים אחרים שנלקחו מהגטו. כולם נקברו בקבר אחים ביער ליד ריגה. אחיה נעלם ועקבותיו אבדו.

הנצחה

חנוך הונצחה בשנת 1990 ב"יד לאיש הספורט היהודי" במכון וינגייט, ובשנת 1993 נקרא על שמה רחוב ברובע פרנצלאואר ברג בברלין. כן נקרא על שמה אולם המשמש לתחרויות הדיפה וזריקה בתשלובת אולמות הספורט "ספורט פורום" ברובע הוהנשנהאוזן בברלין.

ב-8 באוגוסט 2008, ביום בו נפתחה אולימפיאדת בייג'ינג הונצחה חנוך בהנחת לוח זיכרון אל מול ביתה בברלין, ובו פרטים ביוגרפיים. לוח זה (המכונה "אבן נגף" או שטולפרשטיין), שכמותו מציב האמן הגרמני גינתר דמניג בפני בתיהם של קורבנות השואה, הוצב בטקס צנוע, בהשתתפות יושב ראש אגודת האתלטיקה הגרמנית תיאו רוס בפני ביתה של חנוך, וביתו של קורבן נוסף של הנאצים, האתלט אוטו פלצר שנרדף בשל היותו הומוסקסואל.

ראו גם 
 יהודים וספורט#אתלטיקה

קישורים חיצוניים

 לילי חנוך באתר "יד לאיש הספורט היהודי"
 IRA BERKOW, Sports of The Times;The World Outside The Stadium, הניו יורק טיימס, July 21, 1996 
 טקסים בברלין לציון הצד האפל של ההיסטוריה האולימפית סידני מורנינג הרלד, 8.8.2008
 רחוב לילי חנוך באתר רובע פרנצלאואר ברג, ברלין
 גרטרוד פיסטר, 
 Berlin ceremonies mark Olympic history's darker side, 8 באוגוסט 2008 
 לילי חנוך, באתר כוכבי ספורט יהודים גרמנים

הערות שוליים 

ספורטאים יהודים גרמנים
אצניות גרמניות
אצניות יהודיות
ספורטאי בר כוכבא ברלין
זורקות דיסקוס גרמניות
הודפות כדור ברזל גרמניות
קופצות לרוחק גרמניות
אתלטיות יהודיות
שיאניות עולם באתלטיקה
ספורטאים יהודים בשואה
יהודים בשואה: גרמניה
אסירים בגטו ריגה
ספורטאים שנספו בשואה
חברי היכל התהילה של הספורטאים היהודים: גרמנים
שיאני עולם גרמנים: אתלטיקה
שיאני עולם יהודים
שיאניות עולם גרמניות
אישים הקבורים בקבר אחים
גרמניות שנולדו ב-1899
גרמנים שנולדו ב-1899
נפטרות ב-1942